इस लिहाज से देखा जाए तो हरियाणा के व्यंग्यकार कुमार विनोद का पहला ही व्यंग्य संग्रह- बाबू समझो इशारे मारक क्षमता से लैस है। इसकी अधिकतर व्यंग्य रचनाएं अपने लक्ष्य को भेदने में सक्षम मिसाइलें हैं, जिनके प्रहार से बच पाना नामुमकिन है। पेशे से गणितज्ञ कुमार विनोद ने एक संवेदनशील कवि और शायर के रूप में तो अपनी पुख्ता पहचान बनाई ही है, लेकिन व्यंग्य को अपना औजार बनाकर कई चुटीली, नुकीली व भ्रष्ट तंत्र को तिलमिलाती रचनाएं भी पाठकों को दी हैं। उत्तम अभिव्यंजना शैली और उपयुक्त विषयवस्तु के सामंजस्य के चलते बाबू समझो इशारे एक पठनीय व संग्रहणीय व्यंग्य संग्रह है। इस संग्रह की खास बात यह भी है कि व्यंग्यकार की सामाजिक दृष्टि साफ है। जितनी विविधता उनके विषयों में दिखाई देती है, उतनी ही उनके प्रस्तुतीकरण में भी झलकती है। लेखक ने सामाजिक सरोकारों को सदैव प्राथमिकता दी है। वैसे भी सामाजिक सरोकार का दूसरा नाम ही प्रतिबद्धता है और यह प्रतिबद्धता लेखक की कलम में झलकती है। इस संग्रह के व्यंग्य लेखों से गुजरते हुए शिल्प के अनेक प्रयोग भी देखने को मिलते हैं। व्यंग्य रचना- टमाटर आलू संवाद का सीधा प्रसारण हो या योगा फार डॉग्स, हिन्दी डे सेलीब्रेशन्ज हो या टोटका नींबू और मिर्च के फ्यूजऩ का, कुमार विनोद नए शिल्प के जरिए अपने व्यंग्य लेखन को धार देते और पाठकों को गुदगुदाते दिखते हैं।